Filmanmeldelse:«HØVDINGER» 

Man kan jo undres på hvor mange ganger man skal se samme filmen og mene den er tøff. 

Norge. 
Regi: 
Irasj Asanti. 
15 år. 
MED: Anderz Eide, John Carew, Abdilamit Sabani, Irasj Asanti, Turay Azami, Nazmi Idrizi, Karine Dybvik. 

Jeg mener: 
Mann ut av fengsel, bror skadd - muligens drept, gjelden vokser for hver ny skurk som dukker opp i hevnturnéen og desperasjonen vokser tilsvarende. 
Smakk, pang, swisch - noen lik, noen hardt skadet. 
Og så en slags løsning. 

Javel, det er sjangerfilm for fortellerkåte med svett behov for street-cred. 
Man kjøper inn 12 kartonger Marlboro, 17 hoods, 12 skinnjakker; leier fire nedlagte bruktbilforretninger og to kebabsjapper - og går i gang. 

OK: 
Det hjelper på fremdriften med John Carew som sjefsskurk. 
Han får seg da også en BJ, fire striper kokain og en real slåsskamp. 
Selveste TV-prins og dansekonge Carsten Skjelbreid dukker faktisk også opp. 
Så vidt. 

Men ellers er det nokså tynt. 
Det vil si: 
Anderz Eide er slett ikke uappellerende i hovedrollen. 
Men ellers er det mye av en klisje-parade ute og går her, med replikkavleveringer sjeldent hørt siden norsk films sosialpatetiske gullalder på -70-tallet. 

Foto fungerer for øvrig fint nok og i kultursnillismens ånd er skurkene denne gang fra Albania, Norge, Russland, Polen og Pakistan. 

Men alt i alt: 
Her er lite vunnet for himmelen og lite tapt for jorden. 

JON SELÅS 
